section_heading: O klubu
paragraph_text: Klub je pod imenom OK "Slavonija" nastao u siječnju 1963. godine spajanjem muških odbojkaških sekcija klubova "Grafičar" (ranije OK "Osijek"), "Elektra" i "Metalac". Najbolji igrači iz ova tri kluba su prešli u "Slavoniju", a ova tri kluba su i dalje nastavila s djelovanjem. Osvojivši republičko prvenstvo Hrvatske za 1963. i 1964., pobjeđuju u kvalifikacijama za Saveznu ligu u jesen 1964. godine, te 1965. godine igraju svoju prvu sezonu u jugoslavenskoj saveznoj ligi i osvajaju treće mjesto. U ljeto 1965. dolazi do dogovora OK "Slavonija" i SD "Željezničar" (koji je imao mušku odbojkašku sekciju do kraja 1954. godine - kasnije postala OK "Osijek", te od 1960. odbojkaška sekcija "Grafičara") o spajanju, te klub od početka 1966. nastupa kao OK "Željezničar". 1967. dolazi i do terminske promjene u odigravanju prvenstva, koja su dotad igrana tijekom kalendarske godine, a nadalje u terminu jesen-prolječe. "Željezničar" je član Prve jugoslavenske lige" do kraja sezone 1967./68., kada ispada u "Drugu saveznu ligu - Zapad", koju osvaja u sezoni 1969./70. i vraća se u Prvu ligu. U sezoni 1971./72. "Željezničar" postiže svoj najveći uspjeh - osvaja drugo mjesto u prvenstvu. Nakon ovog uspjeha, klub je ubrzo ispao iz Prve lige, te se pretežno natjecao u Drugoj saveznoj ligi, uz par sezona u Prvoj saveznoj ligi. <br> 1980.-ih godina "Željezničar" je imao i uspješnu žensku odbojkašku sekciju. <br> Smirivanjem ratnog stanja 1992. godine, započelo je i prvo hrvatsko odbojkaško prvenstvo u kojem je "željezničar" postao doprvak. Isti uspjeh je postigao i u iduće dije sezone, te je igrao i završnicu Kupa Hrvatske. "Željezničar" je tako 1990.-ih nastupao i europskim natjecanjima - Kupu pobjednika kupova i CEV kupu, te je sudjelovao i u Interligi. "Željezničar" je bio hrvatski prvoligaš do sezone 1996./97., a od tad na dalje nastupa u nižim ligama hrvatskog prvenstva.